Document ID: 32007D0727

NÕUKOGU OTSUS,
8. november 2007,
millega volitatakse Sloveeniat ratifitseerima Euroopa Ühenduse huvides 12. veebruari 2004. aasta protokolli, millega muudetakse tuumaenergia valdkonnas tsiviilvastutust käsitlevat 29. juuli 1960. aasta Pariisi konventsiooni
(2007/727/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 61 punkti c ja artiklit 67 koostoimes artikli 300 lõike 2 esimese lõiguga ja artikli 300 lõike 3 teise lõiguga,
võttes arvesse komisjoni ettepanekut,
võttes arvesse Euroopa Parlamendi nõusolekut,
ning arvestades järgmist:
(1)
12. veebruari 2004. aasta protokoll (edaspidi protokoll), millega muudetakse tuumaenergia valdkonnas tsiviilvastutust käsitlevat 29. juuli 1960. aasta konventsiooni (edaspidi Pariisi konventsioon), mida muudeti 28. jaanuari 1964. aasta lisaprotokolliga ja 16. novembri 1982. aasta protokolliga, sisaldab sätteid, mis mõjutavad nõukogu 22. detsembri 2000. aasta määrusega (EÜ) nr 44/2001 (kohtualluvuse ja kohtuotsuste täitmise kohta tsiviil- ja kaubandusasjades) (1) sätestatud eeskirju. Selles valdkonnas on ühendusel ainupädevus.
(2)
Otsusega 2003/882/EÜ (2) volitas nõukogu Pariisi konventsioonis osalevaid liikmesriike Euroopa Ühenduse huvides protokollile alla kirjutama.
(3)
Otsusega 2004/294/EÜ (3) volitas nõukogu samasid riike protokolli Euroopa Ühenduse huvides ratifitseerima või sellega ühinema. Nimetatud otsuse artikli 2 kohaselt võtavad asjaomased liikmesriigid vajalikud meetmed, et anda üheaegselt üle protokolli ratifitseerimis- või ühinemiskirjad, võimaluse korral enne 31. detsembrit 2006.
(4)
Otsus 2004/294/EÜ kehtib liikmesriikide kohta, kes olid ühenduse liikmed 8. märtsil 2004, välja arvatud Austria, Taani, Iirimaa ja Luksemburg, nagu nähtub nimetatud otsuse artikli 1 lõike 3 ja artikli 4 kombineeritud kohaldamisest.
(5)
Sloveenia Vabariik on Pariisi konventsiooni osaline ja ta kirjutas protokollile enda nimel alla 12. veebruaril 2004. Kuna otsus 2004/294/EÜ oli suunatud ainult teatavatele liikmesriikidele, ei saanud Sloveenia Vabariiki kuni ühinemiseni Euroopa Liiduga 1. mail 2004. aastal käsitleda otsuse adressaadina 2003. aasta ühinemisakti artikli 53 tõttu.
(6)
Ühendkuningriigi ja Iirimaa suhtes on määrus (EÜ) nr 44/2001 siduv ja seetõttu osalevad nad otsuse vastuvõtmisel.
(7)
Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel ning see ei ole talle siduv ega kuulu tema suhtes kohaldamisele.
(8)
Protokolli ratifitseerimine Sloveenia Vabariigi poolt ei piira nende ühenduse liikmesriikide positsiooni, kes ei ole Pariisi konventsiooni osalised,
ON VASTU VÕTNUD KÄESOLEVA OTSUSE:
Artikkel 1
Ilma et see piiraks Euroopa Ühenduse pädevust, ratifitseerib Sloveenia Vabariik ühenduse huvides protokolli, millega muudetakse Pariisi konventsiooni.
Ratifitseerimine ei piira nende ühenduse liikmesriikide seisundit, kes ei ole Pariisi konventsiooni osalised.
Artikkel 2
Sloveenia Vabariik võtab vajalikud meetmed, et anda protokolli ratifitseerimiskiri üle samaaegselt teiste liikmesriikidega, kelle kohta kehtib otsus 2004/294/EÜ.
Artikkel 3
Protokolli ratifitseerimisel teavitab Sloveenia Vabariik Majanduskoostöö ja Arengu Organisatsiooni peasekretäri kirjalikult sellest, et ratifitseerimine on toimunud nimetatud otsuse kohaselt.
Artikkel 4
Käesolev otsus on adresseeritud Sloveenia Vabariigile.
Brüssel, 8. november 2007

Labels: 18
11
14
5